‘સાવ એટલે સાવ સીલી મિસ્ટેક કરી તેં! પુઅર બોય! કોઈ આવી ભૂલ કરે? આખરે મર્ડરનો મામલો હતો! તું અને નિરાલી આખા કાવતરાની કડી ગોઠવવાનું કામ ‘વૉટસઍપ’ પર કરતાં હતાં! મેં જોયું આજે વહેલી સવારે એ બધાં જ મેસેજ તેં ડિલિટ કરી નાખ્યા હતા, પરંતુ એ પહેલાં તું એટલી સતર્કતા ન રાખી શક્યો…. રાતે બે-ત્રણ વાગ્યે હું આરામથી તમારું ચેટિંગ વાંચી લેતી હતી! આગળની વાત ટૂંકમાં કહું…. અજાણી રહીને હું તમારી સાથે આવી… તેં વાડીમાં પેલા ગરીબ ઠીંગુજી માણસને કૉફીમાં દવા નાખવા દસ લાખ આપ્યા એને મેં એકાંત મળતાં દબોચી લીધો. મેં બતાવેલ પોલીસની બીકથી એ થથરી ઊઠ્યો. પછી એમાંથી ઉગરવા મેં એને રસ્તો દેખાડ્યો અને તેને કહ્યું- એ પૈસા તારી આગળ જ રહેશે. કરવાનું એ જ ઢબે છે… એ દવા હવે મારી સાથે આવેલ મેડમની કૉફીમાં નાખવાની છે…. તો હું તને બચાવી લઈશ! આમ મારું કામ મફતમાં થયું! નિરાલી ખરા અર્થમાં મૃત્યુ પામી… ખરેખર તો તારા હાથે જ કહેવાય! તને ખ્યાલ હોય તો નિરાલીએ પેલાને કૉફી બનાવવા કહ્યું ત્યારે હું ખાંડ ઓછી નાખવાની… એ પ્રકારનું બોલી હતી. એ મારા તરફથી એને આ કામ કરવા માટેનું ફાઈનલ ગ્રીન સિગ્નલ હતું!’